Hammoh

Hammoh (hoochdüütsch Hammah) is een Dörp un Gemeen in de Samtgemeen Olendörp-Himmelpoorten in’n Landkreis Stood. De Gemeen hett 3171 Inwahners (Stand 31. Dezember 2024). To den Oort höört neben den Hauptoort Hammoh de lüttjeren Öörd Middelsdörp un Groot Stiernbarg. Geografie Dat Water ut dat Rebeed flütt in’n Westen över den Düünbödler Beek na’n Borgbeekkanaal hen af un in’n Oosten över den Oosterbeek na de Haschenfleter Wettern. De Naveröörd sünd Groot-Steernbarg in’n Noorden, Villah un Stodermoor in’n Noordoosten, Haddörp in’n Süüdoosten, Middelsdörp in’n Süden, Himmelpoorten mit Ramels in’n Westen un Ossenpohl, Borg un Hammohermoor in’n Noordwesten. Historie Hammoh dükert 1204 toeerst in de Oorkunnen op, as Hinnerk V. Wiepenkathen un Haddörp an dat Klooster St. Marien schenkt hett. Hammoh warrt dor as en Naveroord nöömt. In’n Tweten Weltkrieg is an’n 29. Juli 1944 nachtens en Halifax-III-Bomber, de vörher Hamborg angrepen harr, von dat 431 Squadron bi Hammoh in’t Moor afstört. Twee von de söven Mann an Boord sünd dor bi doodbleven. Vör 1885 weer dat Dörp Deel von de Böörd Olendörp binnen dat Amt Himmelpoorten. 1885 is de Oort denn Deel von’n Kreis Stood worrn un 1932 von’n Landkreis Stood. An’n 1. Juli 1972 sünd mit de Kommunalreform in Neddersassen de olen Gemenen Hammoh, Middelsdörp un Groot Stiernbarg Deel von de ne’e Gemeen Hammoh worrn. Dorbi is denn de Samtgemeen Himmelpoorten grünnt worrn, to de Hammoh tohöört hett. Disse Samtgemeen harr Bestand bet to’n 1. Januar 2014, as de Samtgemeen Himmelpoorten mit de Samtgemeen Olendörp to de Samtgemeen Olendörp-Himmelpoorten tohoopgahn is. Inwahnertall Religion Hammoh is evangeelsch-luthersch präägt un höört to dat Kaspel von de Marienkark in Himmelpoorten. Bet 1794 hett de Oort to dat Kaspel von de Martinskark in Olendörp tohöört. För de Kathoolschen is de Hillig-Geist-Kark in Stood tostännig. Dat Dörp hett en egen Karkhoff. De Karkhoff hett 1954 en Kapell kregen. 1973 is noch en twete ne’e Kapell boot worrn. Politik Gemeenderaat Liddmaten 2011: CDU: Reiner Braack, Jörn Breuer, Fritz Buck, Rainer Jürgens, Werner Langen, Hermann Mügge, Wilfried Schuldt SPD: Hans-Hermann Richter, Marc-André Wolfkühler Gröne: Katjana Lorenz OLH: Gerhard Dodenhoff, Raimund Grosser, Rainer Holst (bet 8. April 2013, Nafolger: Stefan Holst) 2016: CDU: Reiner Braack, Jörn Breuer, Rainer Jürgens, Heide von Limburg, Hermann Mügge, Jürgen Schlichting, Wilfried Schuldt SPD: Marco Hellwege, Rolf-Henner Prestien, Marc-André Wolfkühler OLH: Gerhard Dodenhoff, Stefan Holst, Detlef Schäfer, Angela Schwerdts Gröne: Katjana Lorenz Börgermeesters 1964–1998: Johann Breuer (CDU) –31. Oktober 2016: Rainer Jürgens (CDU) 1. November 2016–: Stefan Holst (OLH) Partnerschoppen Hammoh hett 1991 en Partnerschop mit Hamma in Döringen slaten. Wapen Dat Wapen von de Gemeen wiest op sülvern Grund över en grönen Schildfoot mit en Findling dor op en Neddersassenhuus mit gröne Grotendöör, rood Muurwark un sülvern Fackwark. Dat Fackwarkhuus is dat Raadhuus von de Gemeen un de Findling steiht för de Hünengräver, de op dat Rebeed von de Gemeen funnen worrn sünd. Kultur un wat to bekieken is In dat Rebeet vun Hammoh gifft dat veele Hünengräver. In Hammoh warrt an’n Sünnavend vör’n eersten Advent bi’t Raadhuus Wiehnachtsmarkt fiert. Sport Football warrt in den örtlichen Vereen veel speelt. De Spood von de Fuustballmannschopen hett Hammoh in Düütschland bekannt mookt. Siet 2007 is Hammoh in de Fuustball-Bundesliga. En Tennisvereen un en Schüttenvereen sünd ook aktiv. De Schüttenvereen is 1928 grünnt worrn. Na’n Tweten Weltkrieg hett de Vereen sik 1950 wedder nee opstellt. In Groot Stiernbarg gifft dat enen plattdüütschen Theoterköppel. Weertschop un Infrastruktur Hammoh hett en egene freewillige Füürwehr, de in’n Harvst 1897 grünnt worrn is. In Hammoh in de Bahnhoffstraat 43 is de Hauptseet von de Spoor- un Kreditbank Hammoh. De Kreisspoorkass Stood harr in Hammoh in de Bahnhoffstraat 51 en Filiaal, de to’n 28. Februar 2017 dichtmaakt hett. Scholen Hammoh hett mit de Grundschool Hammah en egen Grundschool. Op Haupt- un Realschool gaht de Kinner na de Porta-Coeli-School in Himmelpoorten, op Gymnasium na’n Gymnasialtwieg von de Porta-Coeli-School oder na de Vincent-Lübeck-School in Stood. Literatur Dietrich Alsdorf: Hammah im Wandel der Zeit. 1997 Weblenken Websteed von de Gemeen Hammoh (hoochdüütsch) Footnoten